Ο κακός βεζύρης

Ο Κακός Βεζύρης είναι ο τίτλος μιας ελληνικής κωμικής σατιρικής σειράς που προβλήθηκε από τους τηλεοπτικούς δέκτες του Mega Channel τη σεζόν 1997-1998. Το σενάριο υπέγραψαν ο Χάρης Ρώμας και η Άννα Χατζησοφιά, οι οποίοι ανέλαβαν και τη σκηνοθεσία μαζί με τον Κώστα Κιμούλη. Αποτελεί τη μοναδική σειρά που δημιούργησαν ποτέ για το Mega, ενώ μάλιστα είχε θεωρηθεί πριν την πρεμιέρα ότι θα ήταν και ένα από τα πιο δυνατά χαρτιά εκείνης της σεζόν, αν και τελικώς οι προσδοκίες δεν επαληθεύτηκαν.

 Υπόθεση 
Ο Κλέων Βεζύρης είναι πολιτικό στέλεχος του κόμματος ΝΑΚΑ (Νέο Αγωνιστικό Κίνημα Αναμόρφωσης) και Γενικός Γραμματέας του Υ.ΠΕ.ΧΩ.ΔΕ. Ο Κλέων είναι εγωιστής, διεφθαρμένος και εμμονικά φιλόδοξος και έχει βλέψεις για τη θέση του υπουργού. Όταν ο εν ενεργεία υπουργός πεθαίνει σε δυστύχημα σε υπό κατασκευή σταθμό του Μετρό της Αθήνας (έπεσε και τον καταπλάκωσε τμήμα της σήραγγας, σύμφωνα με ρεπορτάζ στην αρχή του 1ου επεισοδίου), ο Κλέων είναι αρχικά σίγουρος ότι θα είναι εκείνος που θα τον διαδεχτεί. Σύντομα όμως διαπιστώνει ότι το κόμμα έχει διαφορετικά σχέδια. Τρεις άλλοι πιθανοί υποψήφιοι προβάλλονται από το κόμμα, όμως εκείνος θεωρεί ανάμεσα τους ως πιο χειραγωγήσιμο τον Ευάγγελο Μόσχο, βουλευτή της Λάρισας. Ο Μόσχος είναι καλοκάγαθος, αφελής, υπέρβαρος και ασχολείται μόνο με το σεξ και το φαγητό. Η σύζυγος του, Ρόζα, είναι κόρη του πλούσιου γαιοκτήμονα Μπαμπαγιούρη, ο οποίος έχει ισχυρές διασυνδέσεις μέσα στο κόμμα. Όταν ο Κλέων εξοβελίζει τους άλλους δύο υποψηφίους, ο Μόσχος γίνεται υπουργός και ο Κλέων συνωμοτεί σε κάθε επεισόδιο για να τον καταστρέψει, με σκοπό «να γίνω υπουργός στη θέση του υπουργού» όπως συνηθίζει να μονολογεί, χωρίς όμως επιτυχία, λόγω απρόβλεπτων εξωτερικών παραγόντων.

 Επισκόπηση 
ΚύκλοςΕπεισόδιαΠρεμιέραΦινάλε1266 Οκτωβρίου 199711 Μαΐου 1998

 Διανομή 

 Πρωταγωνιστές 

 Χάρης Ρώμας, ως Κλέων Βεζύρης
 Χρήστος Ευθυμίου, ως Ευάγγελος Μόσχος
 Μαρία Γεωργιάδου, ως Ρόζα Μόσχου-Μπαμπαγιούρη
 Ναταλία Καποδίστρια, ως Αννίτα Ρασιά
 Γιώργος Γαλίτης, ως Λάζαρος Λαζαρίδης
 Βάσω Γουλιελμάκη, ως Πόλυ Αρχοντάκη
 Άννα Χατζησοφιά, ως Φανή Κόντογλου

 Guest star 

 Γιώργος Ζιόβας ως σύντροφος Δαχτυλίδης

 Υποδοχή και αντιδράσεις 
Παρόλο που η σειρά σημείωσε ικανοποιητικά νούμερα τηλεθέασης, ωστόσο δεν έπιασε σε κανένα επεισόδιο τα αναμενόμενα υψηλά νούμερα τηλεθέασης, και ήδη από τα πρώτα επεισόδια και σε όλη τη σεζόν σχολιάστηκε έντονα στον Τύπο ως «προβληματική» και ότι «δεν ακολούθησε την επιτυχία που είχαν Οι Μεν Και Οι Δεν» (1993-1996). Τελικώς ολοκληρώθηκε σύντομα, μετά από επανειλημμένες λογοκρισίες του ΕΣΡ, αλλά και του ίδιου του σταθμού. Γι' αυτό και αρκετά επεισόδια έχουν μικρότερη από τη συνήθη διάρκεια (~35 λεπτά, έναντι ~45 λεπτών κάποιων άλλων επεισοδίων) και, επίσης, στις μετέπειτα δεκαετίες η σειρά αυτή προβλήθηκε ελάχιστες φορές σε επανάληψη από τον σταθμό (και συνηθέστερα μάλιστα σε άβολες ώρες, νωρίς τα ξημερώματα) σε αντίθεση με τον τεράστιο αριθμό επαναπροβολών που γνώρισαν και συνεχίζουν να έχουν άλλες σειρές του συγγραφικού διδύμου Ρώμας - Χατζησοφιά.

Και ενώ στα πρώτα 4 επεισόδια προβαλλόταν στην prime time ζώνη της Δευτέρας, ώρα 21:05, το κανάλι έκαψε τη σειρά, μετατοπίζοντας την στα επεισόδια 5-11 κάθε Παρασκευή στις 22:00 (σχεδόν στη late night zone της Παρασκευής) και από το 12ο επεισόδιο (μετά τις γιορτές των Χριστουγέννων) στα απογεύματα της Δευτέρας, στις 19:15, μετά τη σατιρική εκπομπή της Μαλβίνας Κάραλη, με αποτέλεσμα να χάσει μεγάλο μερίδιο τηλεθέασης απέναντι στις καθημερινές σειρές του Νίκου Φώσκολου που παίζονταν στον ΑΝΤ1.

Επιπρόσθετα, δεν ήταν λίγα τα πολιτικά πρόσωπα που είχαν ενοχληθεί από τη πολιτική σάτιρα των Ρώμα – Χατζησοφιά, καθώς σύμφωνα με τη σεναριογράφο υπήρξε ένας συγκεκριμένος υπουργός που ενοχλούνταν έντονα γιατί πίστευε πως σατιρίζεται το άτομο του.https://www.inkefalonia.gr/lifestyle/101040-h-seira-tou-xari-roma-pou-krithike-anarmosti-kai-provalletai-mono-se-zones-xamilis-tiletheasis

 Επεισόδια 

 Προβάλλονταν κάθε Δευτέρα, στις 21:05 (επεισόδια 1-4), Παρασκευή στις 22:00 (επεισόδια 5-11) και στις 19:15 (επεισόδια 12-26).

#Τίτλος επεισοδίουΑ' Προβολή1«Εν τούτω Νάκα»06/10/19972«Λόγος τιμής»13/10/19973«Βασιλικός θα γίνω στο παραθύρι σου»20/10/19974«Τα τανκς και τα κανόνια δεν είναι μακαρόνια»27/10/19975«Η ερωμένη του λάγνου υπουργού – Μέρος Α»07/11/19976«Η ερωμένη του λάγνου υπουργού – Μέρος Β»14/11/19977«Τα αρχεία του Καράμπελα»21/11/19978«Τέσσερις κάφροι και μια κηδεία»28/11/19979«Βουλή καπέλο»05/12/199710«Ρέιβ, ξέρεις ποιος είμαι εγώ;»12/12/199711«Κακά Χριστούγεννα, κύριε Μόσχε»19/12/199712«Ένας βλάκας και μισός»19/01/199813«Ο κίτρινος φάκελος»26/01/199814«Καζίνο ρουαγιάλ»02/02/199815«Η κόρη μου, η σοσιαλίστρια – Μέρος Α»09/02/199816«Η κόρη μου, η σοσιαλίστρια – Μέρος Β»16/02/199817«Ο καιρός των τσιγγάνων – Μέρος Α»23/02/199818«Ο καιρός των τσιγγάνων – Μέρος Β»02/03/199819«Sex files»09/03/199820«Αναδόμηση τώρα»16/03/199821«Η ροζ γκαρσονιέρα»23/03/199822«Πλούσιος και φτωχός»30/03/199823«Τι είχαμε, τι χάσαμε»06/04/199824«Η δίαιτα του Μόσχου»27/04/199825«Όλοι λένε σ' αγαπώ – Μέρος Α»04/05/199826«Όλοι λένε σ' αγαπώ – Μέρος Β»11/05/1998

 Παραπομπές 

 Εξωτερικοί σύνδεσμοι 


Κακός βεζίρης
Κατηγορία:Ελληνικές κωμικές τηλεοπτικές σειρές